Gonzalo Pelaiz, la infanta Sancha, la reina Urraca, l’obispu Pelayo, Aldonza Pelaiz, Teresa la infanzona, Vela’l Santu, el rei Alfonso Raimúndiz, El conde Suero Vermúdiz, la reina Berenguela..., personaxes que salten del peregamín vieyu a la vida nuna historia que-y concierne a Asturies. ¿Lleal o rebelde? ¿Astutu o inxenuu? ¿Perdedor o ganador? ¿Bonu o malu? Gonzalo Pelaiz, el Potestas, el conde d’Uviéu, preséntase equí con humanidá complexa y plenamente medieval, descubriéndose, pasu ente pasu, hasta’l capítulu caberu. Aldeanos incendiarios, poderes inestables, obispos cobiciosos, condes arguyosos, amores ensin futuru, machismu non cuestionáu, pelegrinos sinceros, concilios trafullaos, ilesies romániques en construcción, castiellos asaltaos, torneos engafentaos, barcos na mar ensin llendes, mensaxeros con priesa, conspiradores, milagros, reliquies, pecáu, victories y derrotes: un mundu estremáu del nuestru con xente fecho de la mesma pasta que nós.
#000005